Hoogspanning tydens AfriForum se grondvoorlegging in parlementErnst Roets (Foto: Skermgreep uit die video) Hoogspanning het Woensdag se verskyning van AfriForum se hoof van beleid en aksie, Ernst Roets, voor die parlementêre ad hoc-komitee oor die wysiging van art. 25 van die Grondwet, gekenmerk toe lede van die EFF hom ‘n rassis genoem het en Roets nie teruggehou het in sy antwoorde nie. Roets het sy voorlegging begin deur saam te stem met die Algeryns-Franse skrywer, filosoof en rewolusionêr Frantz Fanon (‘n groot gunsteling van die EFF) dat die denke van die liberale verligting gelei het tot ‘n gevoel van meerderwaardigheid by koloniseerders teenoor gekoloniseerdes. Roets het voorts aan die hand van die Duits-Amerikanse filosoof Hannah Arendt se konsep daarvan om vrygemaak te word om vry te wees aangevoer dat sowel minderheidsgroepe as die meerderheidsgroep tans teleurgesteld is in die Suid-Afrika van vandag. Minderhede voel volgens hom dat hul regte nie genoegsaam beskerm word nie terwyl die meerderheid se drome onvervuld gelaat word, soos blyk uit die nasionale werkloosheidsyfer van 32%. Roets het gesê bloot om die reg te hê om vir ‘n politieke party te stem maak jou nie vry nie, en dat die aanvaarding van die voorgestelde grondwetwysiging juis die teenoorgestelde sal bereik. Hy het gevra dat empiriese bewyse die grondslag vir debat moet vorm en statistiek aangehaal dat die regering tot dusver R60 miljard aan ‘n mislukkende grondhervormingsprogram bestee het, met 6,3% van die grond wat aan private swart eienaars oorgedra is, en 25% van die grond in die hande van die staat. Roets het aangevoer die honger na landbougrond is ‘n mite want 90% van die begunstigdes verkies geld bo grond, 60% van grondeise is in stede en dorpe en 84% van grondbesettings is in metro’s, terwyl net 2,8% van Suid-Afrikaanse studente in die landbouwetenskappe studeer en meer as 90% van staatsgedrewe grondhervormingsprogramme misluk. Roets het voorspel dat die oorskakeling van wat hy as halfgebakte sosialisme bestempel na wat hy as volle sosialisme bestempel, sal lei daartoe dat ‘n halfgebakte mislukking ‘n volle mislukking gaan word. In vraetyd het die voorsitter, dr. Mathole Motshekga van die ANC, gevra of Roets en AfriForum vertroue het in die vermoë van Suid-Afrikaners om hul eie probleme op te los en, indien wel, waarom die organisasie hom dan na die Verenigde Nasies gewend het oor die grondkwessie. Roets het geantwoord dat AfriForum baie vertroue het in Suid-Afrikaners maar nie in diegene wat hulle in die parlement verteenwoordig nie. Dit het verskeie lede van die ANC en EFF laat beweer Roets bevraagteken die legitimiteit van die parlement, wat Roets ten sterkste ontken het. Hy het wel gesê parlementslede is uit voeling met realiteit. Dr. Mbuyiseni Ndlozi van die EFF het verskil met Roets se interpretasie van Fanon (en sy aanwending van Fanon, wat Ndlozi as neerbuigend en misleidend getipeer het) en Arendt, en het Arendt se skryfwerk oor die apartheidstelsel aangehaal. Roets het Arendt wyer aangehaal en gesê sy sou nie die vervanging van een stel ongeregtighede deur ŉ ander goedpraat nie. ANC-LP’s het gevra of Roets erken grond is gewelddadig en sonder vergoeding van swart mense afgeneem. Roets het gesê daar is voorbeelde daarvan, asook van kere dat daar wel vergoeding betaal en vreedsaam ooreengekom is. Later in die gesprek het dinge handuit geruk toe Shivambu en Ndlozi vir Roets ‘n rassis genoem het en nie deur Motshekga tot orde geroep is nie. Roets het na Shivambu verwys as ‘n korrupsie-connoiseur en is ook nie tot orde geroep nie. Vervolgens het ŉ ander EFF-LP vir Roets gevloek. Die DA-LP’s dr. Mimmy Gondwe en Noko Masipa het aangedring dat Motshekga ordelikheid en gedrag herstel, spesifiek wat die EFF betref, maar Motshekga het gesê dit is die einde van die voorlegging. An extract from my presentation to Parliament about land reform & EWC, and a response to Floyd Shivambu trying to frame AfriForum as the problem when it comes to land reform. pic.twitter.com/LQnq0pmiFR — Ernst Roets (@ErnstRoets) March 24, 2021